b'\n_START_ARTICLE_\nMeningitis\n_START_SECTION_\nSimptomi in znaki\n_START_PARAGRAPH_\nVelikokrat se meningitis pri\xc4\x8dne z nezna\xc4\x8dilnimi znaki, kot pri virusni oku\xc5\xbebi. Klasi\xc4\x8dna triada vro\xc4\x8dine, glavobola in otrdelega vratu se razvije v nekaj urah ali dneh. Pasivna fleksija vratu (izvede se tako, da bolniku nekdo drug posku\xc5\xa1a brado potisniti ob prsni ko\xc5\xa1) je omejena ali onemogo\xc4\x8dena in bole\xc4\x8da, medtem ko obra\xc4\x8danje glave levo/desno (rotacija) in zvra\xc4\x8danje glave nazaj (ekstenzija v vratu) tipi\xc4\x8dno nista tako bole\xc4\x8da. V huj\xc5\xa1ih primerih lahko fleksija vratu povzro\xc4\x8di tudi pokr\xc4\x8denje v kolku ali kolenu, \xc4\x8demur pravimo Brudzinskijev znak. \xc4\x8ce se pri pasivnem iztegovanju kolena, medtem ko je kolk pokr\xc4\x8den, pojavi upor, pa je prisoten Kernigov znak. Otrdel vrat, Brudzinskijev in Kernigov znak so meningealni znaki (imenovani tudi meningizmus) in se pojavijo zato, ker premikanje \xc5\xbeiv\xc4\x8dnih korenin skozi vnete meninge povzro\xc4\x8di dra\xc5\xbeenje (z uporom in otrdelostjo pa se to premikanje in s tem dra\xc5\xbeenje zmanj\xc5\xa1a ali prepre\xc4\x8di)._NEWLINE_Kljub temu da mo\xc5\xbegansko tkivo samo tipi\xc4\x8dno ni zgodaj vpleteno pri meningitisu, se lahko razvijejo letargija (globokemu spanju podobno stanje), zmedenost, epilepti\xc4\x8dni napadi in \xc5\xbeari\xc5\xa1\xc4\x8dni nevrolo\xc5\xa1ki znaki, predvsem pri nezdravljenem bakterijskem meningitisu.\n_START_SECTION_\nDiagnoza in zdravljenje\n_START_PARAGRAPH_\nAkutni meningitis predstavlja urgentno stanje, ki ga je treba hitro diagnosticirati in zdraviti. Odvzame se kri za kulture (ki poka\xc5\xbeejo prisotnost bakterij) ter se opravi lumbalna punkcija za odvzem likvorja. V likvorju se dolo\xc4\x8da prisotnost bakterij (barvanje po Gramu, rast na goji\xc5\xa1\xc4\x8dih), \xc5\xa1tevilo in vrsto celic ter koncentracijo glukoze in beljakovin. Te teste je treba opraviti \xc4\x8dim prej._NEWLINE_\xc4\x8ce pa so prisotni \xc5\xbeari\xc5\xa1\xc4\x8dni nevrolo\xc5\xa1ki znaki (\xc5\xbeari\xc5\xa1\xc4\x8dni izpadi, edem papile vidnega \xc5\xbeivca, zmanj\xc5\xa1evanje zavesti, epilepti\xc4\x8dni napadi ...) je treba pred lumbalno punkcijo opraviti slikovno diagnostiko, kot je CT. \xc4\x8ce je v mo\xc5\xbeganih prisotna dolo\xc4\x8dena sprememba (tumor, ognojek ...), ki zavzema prostor in vi\xc5\xa1a tlak znotraj lobanje, lahko namre\xc4\x8d pri lumbalni punkciji zaradi razlike v tlakih pride do premika (herniacije) mo\xc5\xbeganov in s tem do njihove po\xc5\xa1kodbe._NEWLINE_Pri postavitvi diagnoze pomagajo izvidi preiskav likvorja. Prisotnost bakterij je diagnosti\xc4\x8dna za bakterijski meningitis. Barvanje po Gramu je pozitivno pri pribli\xc5\xbeno 80\xc2\xa0% primerov bakterijskega meningitisa in po navadi tudi lo\xc4\x8di med razli\xc4\x8dnimi bakterijami. Pove\xc4\x8dano \xc5\xa1tevilo limfocitov (limfocitoza) in odsotnost bakterij pa nakazuje na asepti\xc4\x8dni meningitis ali na delno zdravljen bakterijski meningitis._NEWLINE_\xc4\x8ce je bolnik videti zelo bolan in ima znake meningitisa, se dajo antibiotiki takoj po odvzemu krvi. \xc4\x8ce pa bolnik ne izgleda zelo prizadet in je diagnoza manj zanesljiva, se po\xc4\x8daka na izvide preiskav likvorja.\n_START_SECTION_\nBakterijski meningitis\n_START_PARAGRAPH_\nBakterijski meningitis povzro\xc4\x8dajo bakterije, predvsem Neisseria meningitidis, imenovana tudi meningokok, Haemophilus influenzae in Streptococcus pneumoniae ali pnevmokok. Meningokokni meningitis povzro\xc4\x8da meningokok, ki ga razvr\xc5\xa1\xc4\x8damo v ve\xc4\x8d skupin (v Sloveniji sta najpogostej\xc5\xa1i B in C). Te bakterije so navzo\xc4\x8de tudi v organizmih imunsko odpornih ljudi, ki zaradi njih ne obolevajo. Bakterije se sicer prena\xc5\xa1ajo kaplji\xc4\x8dno preko zraka (govorjenje, kihanje ...), neposredno ali posredno. Najve\xc4\x8dkrat za meningokoknim meningitisom v hladnih mesecih obolijo otroci in mladostniki v starosti od 5 do 15 let. Inkubacijska doba traja od 2 do 7 dni, v tem \xc4\x8dasu se meningokoki naselijo na mo\xc5\xbeganskih ovojnicah, na katerih povzro\xc4\x8dajo gnojno vnetje. Osebe, ki so v stiku z obolelim, morajo preventivno u\xc5\xbeivati antibiotik ciprofloksacin.'